b'\n_START_ARTICLE_\nRadio Osvobodilna fronta\n_START_PARAGRAPH_\nRadio Osvobodilna fronta je bila ilegalna radijska postaja, ki je delovala na slovenskem ozemlju med drugo svetovno vojno._NEWLINE_Radio OF je ustanovil izvr\xc5\xa1ni odbor OF v drugi polovici julija 1944. Prvo radijsko oddajno postajo so postavili v \xc4\x8crnomlju v prostorih vodnega rezervoarja. Radio je za\xc4\x8del poskusno oddajati 26. julija 1944, prve redne oddaje so se za\xc4\x8dele 8. avgusta 1944. Radio OF je oddajal informativni in propagandni program, v katerem so bila poro\xc4\x8dila, politi\xc4\x8dna predavanja, razglasi ... Pozneje je radio v svoj program vklju\xc4\x8dil \xc5\xa1e kulturne, predvsem glasbeno-literarne nastope in prispevke ter mladinske oddaje. Radijska postaja je delovala v \xc4\x8crnomlju do 28. aprila 1945, nato so jo preko Gorskega Kotarja prepeljali v Trst, kamor je prispela 5. maja, 9. maja pa so jo preselili v Ljubljano.'